1. U kojoj su mjeri danas ispunjeni ciljevi ove konvencije, prema vašem mišljenju?

Od ratifikacije Istanbulske konvencije uloženi su značajni napori na usaglašavanju pravnog okvira u oblasti rodno zasnovanog nasilja. I prije ratifikacije uspostavljen regulatorni okvir za prevenciju i zaštitu od nasilja na osnovu spola i nasilja u porodici u BiH koji je zatim unapređivan.

Proces usaglašavanja bh. propisa sa standardima Istanbulske konvenvencije još uvijek traje, iako je u uspostavljanju i provođenju regulatornog okvira postignut značajan napredak (npr. pooštravanje krivičnog zakonodavstva, donošenje važnih podzakonskih akata, uspostavljanje referalnih mehanizama za žrtve na lokalnom nivou i sl.).

Krivični zakon RS je uveo izvjestan broj novih krivičnih djela u cilju provedbe Istanbulske konvencije, uključujući genitalno sakaćenje žena, prisilnu sterilizaciju, proganjanje, seksualno uznemiravanje i prisilni brak.

U fazi Nacrta je Zakon o izmjenama i dopunama Krivičnog zakona Federacije BiH koji će biti usklađen sa Istanbulskom konvencijom.

U Republici Srpskoj je 2019. godine usvojen Zakon o izmjenama i dopunama zakona o zaštiti od nasilja u porodici, kojim je podignuta je zaštita žrtve na viši nivo, a svako djelo nasilja u porodici definisano je kao krivično djelo, čime je izvršeno dodatno usklađivanje sa Istanbulskom konvencijom. Zakonom su, pored navedenog, po prvi put uspostavljeni određeni instituti poput prava na lice od povjerenja, procjene rizika, usvajanja lokalnih protokola i formiranja grupa za koordinaciju i saradnju na lokalnom nivou, obavještavanje žrtve o svim pravima u prvom kontaktu sa institucijama, hitnost u postupanju i dr.

Usvojeni su strateški dokumenti u oblasti prevencije i borbe protiv nasilja u porodici u cilju jačanja pravnog, institucionalnog i organizacionog okvira za prevenciju i suzbijanje nasilja u porodici, te podrške i pomoći žrtvama.

Što se tiče ispunjavanja ciljeva Istanbulske konvencije, Bosna i Hercegovina je izradila odgovore na Upitnik GREVIO komiteta Vijeća Evrope o implementaciji navedene Konvencije <https://arsbih.gov.ba/project/izvjestaj-bih-o-provodjenju-istanbulske-konvencije/>

Nakon dostavljanja odgovora na Upitnik GREVIO komitetu, a u skladu sa procedurom definisanom Istanbulskom konvencijom, organizovana je posjeta Tima GREVIO eksperata Bosni i Hercegovini u periodu 6-14. oktobar 2021.godine. U narednom periodu, nadležno tijelo Vijeća Evrope objaviće Izvještaj i preporuke za Bosnu i Hercegovinu u vezi implementacije Istanbulske konvencije.

1. Da li je došlo do određenog zastoja u posljednjim godinama i, ako jeste, koji je razlog za to?

Nije evidentiran zastoj u provedbi standarda Istanbulske konvencije, i u kontinuitetu se provode aktivnosti usmjerene na pravno i institucionalno usaglašavanje sa Istanbulskom konvencijom. Naprotiv, zbog pandemije COVID-19 intenzivirane su određene aktivnosti na osiguravanju zaštite i podrške ženama žrtvama nasilja.

1. Šta se trenutno radi po ovom pitanju i da li su u planu neke nove aktivnosti u cilju provedbe ove konvencije - ako da, koje?

Cilj našeg djelovanja je harmonizacija regulatornog okvira za zaštitu i prevenciju rodno-zasnovanog nasilja, tačnije da se osigura ujednačen sistem prevencije i zaštite žrtava nasilja u BiH i harmonizovan zakonski i institucionalni okvir sa Istanbulskom konvencijom kako bi žrtve nasilja imale, što je moguće više, ujednačen status, zaštitu i pristup uslugama podrške i zaštite.

Na inicijativu Agencije za ravnopravnost polova BIH MLJPI, Vijeće ministara BiH je uspostavilo Odbor za praćenje provedbe i izvještavanje po Istanbulskoj konvenciji i femicidu u BiH čiji je zadatak da prati, analizira i izvještava Vijeće ministara o stanju u vezi sa nasiljem nad ženama I nasiljem u porodici u BIH.

Dogovorili smo saradnju sa bivšom specijalnom izvjestiteljicom Generalnog sekretara UN-a za femicid Dubravkom Simonović, koja će posjetiti Bosnu i Hercegovinu i održati sastankak sa imenovanim Odborom, u cilju jačanja kapaciteta navedenog tijela.

Takođe, među brojnim aktivnostima koje je Agencija za ravnopravnost polova BIH MLJPI poduzela u prethodnom periodu može se izdvojiti otvaranje referentnih centara za žrtve silovanja i seksualnog nasilja u tri zdravstvene ustanove.

Referentni centri imaju primarnu ulogu u osiguranju zdravstvene njege žrtvama seksualnog nasilja ali i osiguranje forenzičkih dokaza za eventualno krivično gonjenje počinilaca.

U narednom periodu, Agencija planira nastavak rada i otvaranje dodatnih kriznih/ referentnih centara u skladu sa standardima Istanbulske konvencije.

1. Osim pitanja u vezi s primjenom Istanbulske konvencije, zanima nas i da li raspolažete podacima koliko su žena u proteklom periodu ubili njihovi sadašnji ili bivši bračni ili vanbračni partneri, kao i drugi članovi porodice?

Agencija za ravnopravnost polova BIH MLJPI ne prikuplja statističke podatke iz ove oblasti. Za Vašu informaciju, u prilogu Vam dostavljamo info materijal izrađen od strane nevladinih organizacija, a uz podršku regionalne kancelarije UN Women. Info materijal sadrži neslužbene podatke o ubistvima žena.